b'\n_START_ARTICLE_\nEgidijus Bieli\xc5\xabnas\n_START_PARAGRAPH_\nEgidijus Bieli\xc5\xabnas (g. 1950 m. gruod\xc5\xbeio 13 d. Panev\xc4\x97\xc5\xbeyje) \xe2\x80\x93 teisininkas, teis\xc4\x97tyrininkas penalistas ir kriminologas, LR Konstitucinio Teismo teis\xc4\x97jas, Vilniaus universiteto (VU) docentas, diplomatas, buv\xc4\x99s Lietuvos Auk\xc5\xa1\xc4\x8diausiojo Teismo (LAT) Baud\xc5\xbeiam\xc5\xb3j\xc5\xb3 byl\xc5\xb3 skyriaus teis\xc4\x97jas.\n_START_SECTION_\nBiografija\n_START_PARAGRAPH_\n1973 m. VU Teis\xc4\x97s fakultete baig\xc4\x97 teis\xc4\x99, \xc4\xafgijo teisininko kvalifikacij\xc4\x85. 1978 m. lapkri\xc4\x8dio 24 d. Maskvos M. Lomonosovo valstybiniame universitete apgyn\xc4\x97 teis\xc4\x97s moksl\xc5\xb3 kandidato disertacij\xc4\x85 tema \xe2\x80\x9eNusikalstamumas ir jo prie\xc5\xbeastys bur\xc5\xbeuazin\xc4\x97je Lietuvoje\xe2\x80\x9c. Socialini\xc5\xb3 moksl\xc5\xb3 (teis\xc4\x97s krypties) daktaras._NEWLINE_1969-1974 m. VU Teis\xc4\x97s fakulteto kriminalistikos laboratorijos technikas, 1977-1989 m. VU Teis\xc4\x97s fakulteto Baud\xc5\xbeiamosios teis\xc4\x97s katedros asistentas, vyr. d\xc4\x97stytojas, docentas._NEWLINE_1977\xe2\x80\x931992, 2003\xe2\x80\x932004 m. VU TF Baud\xc5\xbeiamosios teis\xc4\x97s katedros asistentas, vyr. d\xc4\x97stytojas, nuo 1984 m. docentas (laipsnis ir vardas nostrifikuoti 1994 m.). 1990\xe2\x80\x931992 m. Lietuvos Respublikos Auk\xc5\xa1\xc4\x8diausiosios Tarybos (Atkuriamojo Seimo) Juridinio skyriaus vyr. konsultantas, referentas, 1992\xe2\x80\x931996 m. \xc4\x97jo konsulo ir patar\xc4\x97jo pareigas Lietuvos Respublikos ambasadose Briuselyje (Belgija) ir Pary\xc5\xbeiuje (Pranc\xc5\xabzija), 1994\xe2\x80\x931996 m. LR ambasados Pranc\xc5\xabzijoje patar\xc4\x97jas, 1996\xe2\x80\x931999 m. Europos \xc5\xbemogaus teisi\xc5\xb3 komisijos (dab. E\xc5\xbdTT) narys, nuo 1999 m. kovo m\xc4\x97n. iki 2011 m. Lietuvos Auk\xc5\xa1\xc4\x8diausiojo Teismo teis\xc4\x97jas. Nuo 2011 m. kovo 15 d. LR Konstitucinio Teismo teis\xc4\x97jas (kandidat\xc5\xabr\xc4\x85 LR Seimui skirti 2010 m. gruod\xc5\xbeio 10 d. teik\xc4\x97 Prezident\xc4\x97 Dalia Grybauskait\xc4\x97, baigiantis KT teis\xc4\x97j\xc5\xb3 A. Abramavi\xc4\x8diaus, K. Lapinsko ir Z. Namavi\xc4\x8diaus kadencijai). Europos S\xc4\x85jungos Bendrojo Teismo teis\xc4\x97jas nuo 2013 m. rugs\xc4\x97jo 16 d._NEWLINE_Ved\xc4\x99s. \xc5\xbdmona Aldona-Marija Bieli\xc5\xabnien\xc4\x97 (g. 1948 m.). S\xc5\xabnus Martynas (g. 1973 m.). Dukra Ieva (g. 1983 m.).'